Отворено, мешовито коло-игра се збијено. Држање је за руке пружене напред и подигнуте до висине лица, тако да се играчи и играчице за читаво време игре додирују рукама од шака до лаката, машући ритмично десно-лево по такту мелодије. Кад је коловођа жена, у десној руци држи развијену мараму и може такође да стави руку о бок. Мушкарац, као коловођа, држи развијену марамицу и за време игре маше њоме. У току игре коловођа прелази на кеца и тако се сви играчи измењају као коловође. У игри су заступљени кораци са привлачењем са преносом тежине тела, без преноса тежине тела и са привлачењем супротне ноге у ваздуху, као и укрштени кораци назад. Игра се умереним темпом.